
הכנסת התשע-עשרה
נוסח לא מתוקן

מושב שני
<פרוטוקול מס' 184>
מישיבת ועדת הכספים
יום שלישי, י"א בחשון התשע"ד (15 באוקטובר 2013), שעה 12:30
<סדר היום:>
<שינויים בתקציב לשנת 2013>
נכחו:

<חברי הוועדה:> 
ניסן סלומינסקי – היו"ר
מיכל בירן

בועז טופורובסקי

יצחק כהן

עליזה לביא

אורית סטרוק

זבולון קלפה

ראובן ריבלין

אלעזר שטרן

עפר שלח

סתיו שפיר

איילת שקד

קארין אלהרר

מיקי רוזנטל

פנינה תמנו-שטה

<מוזמנים:> 
	רועי אסף
	–
	ראש אגף פיתוח חברתי, הרשות לפיתוח כלכלי במגזר הערבי, הדרוזי והצ'רקסי, משרד ראש הממשלה

	אריאל יוצר
	–
	רכז בינוי ושיכון, משרד האוצר

	אסף וסרצוג
	–
	רפרנט ביטחון פנים, משרד האוצר

	נעה היימן
	–
	רפרנטית חינוך, משרד האוצר

	אורי שיינין
	–
	רפרנט תעסוקה, משרד האוצר

	יוסי עדס
	–
	רפרנט פנים, משרד האוצר

	אבי דרוט
	–
	כלכלן התקשוב הממשלתי, משרד האוצר

	שלמה פשקוס
	–
	רפרנט השכלה גבוהה ומחקר ופיתוח, משרד האוצר

	ג'נט רפאלי
	–
	מנהלת תחום תקציבים ברשות הבדואים, משרד האוצר

	חנוך ברש
	–
	מנהל אגף א' תקצוב, משרד הפנים

	דוד שטיינמץ
	–
	מנהל אגף תקציבים, משרד הכלכלה

	אילן בכר
	–
	תקציבן המשרד, משרד התחבורה והבטיחות בדרכים

	שאול הוזילר
	–
	תקציבן, המשרד להגנת הסביבה

	אילנה בן עזרא
	–
	פעילה, המשמר החברתי

	צבי קסלר
	–
	לוביסט, לשכת התיאום של הארגונים הכלכליים


<ייעוץ משפטי:>
שלומית ארליך
<מנהל/ת הוועדה:>
טמיר כהן
<רישום פרלמנטרי:>
מוריה אביגד
<שינויים בתקציב לשנת 2013>
<היו"ר ניסן סלומינסקי:>
רבותי, אנחנו פותחים את הישיבה בנושא שינויים בתקציב לשנת 2013. הצעה לסדר, כן, סתיו.
<סתיו שפיר:>
העברתי לכם הבוקר מייל בעניין ההעברות התקציביות ואני מאוד אשמח לקבל את התייחסותך אליו, יושב-ראש הוועדה.
<היו"ר ניסן סלומינסקי:>
לא ראיתי מייל ואני חלש במיילים, אני מודה.
<סתיו שפיר:>
אני אשמח גם לספר על זה קצת בכמה דקות. תראו, בנוהל שאנחנו מקיימים כבר שלושה שבועות בעניין העברות תקציביות מתעוררת בעייתיות מסוימת, מעבר לענייני השקיפות שאנחנו דנים בהם כל הזמן, שזה כמובן הדבר הבולט ביותר, אבל גם עניין נוסף, וזה עולה מדבריהם של הרפרנטים שמספרים לנו שבחלק ניכר מההעברות האלה מדובר בעניינים שסוכמו מראש. סוכמו מראש בין המשרדים, סוכמו מראש עם האוצר לפני מועד הגשת התקציב. לפי חוק יסוד: משק המדינה, הפרשנות הברורה לחוק הזה היא שהתקציב, בעת ההגשה שלו, צריך להכיל את כל השינויים וכל הידע שעומד לרשותנו בזמן כתיבת התקציב. כך צריך להתנהל תקציב מדינה הגיוני, נכון ויעיל מעל הכול. 
ממה שאנחנו שומעים פה יש כל מיני הסכמים, חלקם הסכמים סודיים יותר, חלקם פחות, על רובם אפילו לא מדווחים לנו, לא לחברי הוועדה ובטח לא לציבור הרחב, שנסגרים בין המשרדים, מה שמעלה את החשד שהם נעשים לא כחוק. בדרך שמבטיחה כל מיני מתנות פוליטיות לנוגעים בדבר, בדרך שהיא בוודאי לא מקובלת, אני מניחה, על רוב היושבים בחדר הזה. אם הדבר הזה הוא אכן כך, ולפחות עד שיתברר סופית אם הדבר הוא כזה או אחר, אני מציעה שאנחנו לא נמשיך עם ההעברות התקציביות האלה. כל העברה תקציבית שהיא לא חוקית לפי הדברים שתיארתי עד כה היא לא העברה שאני חושבת שאנחנו יכולים לשתף אתה פעולה וזה דבר שאנחנו מוכרחים לוודא לפני שאנחנו ממשיכים עם הנוהל הזה. כי אחרת, מעבר לפגיעה המידית בציבור, בואו נדבר על זה תכלס, בכסף של הציבור שהוא מינה אותנו להיות אחראיים עליו, יש פה פגיעה גם בריבונותה של הכנסת ובכל ההליך שאנחנו שותפים לו.
<היו"ר ניסן סלומינסקי:>
תודה. לא קיבלתי את זה אז לא יכולתי לבדוק.
<מיכל בירן:>
היועצת המשפטית של הוועדה, אפשר לשמוע התייחסות לעניין?
<(הישיבה נפסקה בשעה 12:54 ונתחדשה בשעה 12:55.)>
<היו"ר ניסן סלומינסקי:>
רבותי, מאחר ואני שומע את הטיעון הזה בפעם ראשונה, הוא גם נשמע לי – אנחנו נמצאים בוועדת כספים הרבה שנים ומאחר ואני אף פעם לא שמעתי טיעון כזה, ואני גם לא יודע אם העובדות כאלה וכו', אז אנחנו נקיים דיון עם היועץ המשפטי של הכנסת ואם תוכלי תביאי לנו גם קצת יותר עובדות על מה מדובר כי אני ממש לא מצליח להבין על מה ואיך.
<סתיו שפיר:>
יש הרחבה ופירוט גם.
<היו"ר ניסן סלומינסקי:>
בסדר, אז נתייעץ ונקיים דיון על זה כי זו פעם ראשונה – ההעברות הכספיות תמיד מתנהלות באותה דרך, באותה שיטה ובאותו כיוון אז אנחנו נמשיך ונקיים דיון. היועץ המשפטי יקיים דיון, אני אשמע.
<מיכל בירן:>
אפשר שתהיה חוות דעת של היועץ המשפטי כתובה על העניין הזה?
<שלומית ארליך:>
ודאי, זה נשלח גם ליועצים המשפטיים.

<היו"ר ניסן סלומינסקי:>
טוב, רבותי, אנחנו עוברים להעברות הכספיות. יש לנו קודם כל רביזיות מהפעם הקודמת שאמרנו שנעלה אותן בישיבה הזו אז לכן אני מעלה אותן.
<טמיר כהן:>
פניות 5 ו-6 של הגנת הסביבה.
<היו"ר ניסן סלומינסקי:>
מי שבעד הרביזיה ירים את ידו.
הצבעה

בעד – 3
נגד – 5

הרביזיה לא נתקבלה.

<היו"ר ניסן סלומינסקי:>
הפניה אושרה.

<טמיר כהן:>
פניות 59-61, משרד החקלאות.

<היו"ר ניסן סלומינסקי:>
מי בעד הרביזיה?
<יצחק כהן:>
תזכיר לנו מה היה הנושא, אין לנו את זה פה.
<טמיר כהן:>
כי זה רביזיות. זה היה לגבי החקלאות, הסיפור של הארבה, שיטפונות וצרכי מחשוב.
<היו"ר ניסן סלומינסקי:>
מי שבעד הרביזיה ירים את ידו.

הצבעה

בעד – 1
נגד – 4

הרביזיה לא נתקבלה.

<היו"ר ניסן סלומינסקי:>
רבותי, הרביזיה נפלה.

<טמיר כהן:>
פניות 62, 63, מדובר על הדיור הממשלתי.
<היו"ר ניסן סלומינסקי:>
מי שבעד הרביזיה ירים את ידו, מי שנגד ירים את ידו.

הצבעה

בעד – 1
נגד – 5

הרביזיה לא נתקבלה.

<היו"ר ניסן סלומינסקי:>
הרביזיה נפלה.

<טמיר כהן:>
פניה נוספת בדיור הממשלתי, 64.

<היו"ר ניסן סלומינסקי:>
מי שבעד הרביזיה ירים את ידו, מי שנגד ירים את ידו.

הצבעה

בעד – 2
נגד – 3

הרביזיה לא נתקבלה.

<היו"ר ניסן סלומינסקי:>
הרביזיה נפלה והעברה אושרה. עכשיו אנחנו חוזרים לסדר-היום.

<יצחק כהן:>
רביזיות חדשות.

<היו"ר ניסן סלומינסקי:>
בסדר, אז יהיו למחר. רבותי, פניה מס' 65, מי מסביר אותה?

<חנוך ברש:>
שר האוצר מבקש את אישורה של ועדת כספים של הכנסת להעברת סכום של 16,749 מיליון ש"ח בהרשאה להתחייב מסעיף 47 – רזרבה כללית. מדובר במכרזים שמינהל התכנון הוציא מתקציב הרשאה להתחייב בסוף שנת 2012 ולמעשה, מכיוון שב-31 בדצמבר 2012 לא היו ספקים זוכים אי אפשר היה לשמור את הכסף בצורה טכנית דרך מערכת מרכב"ה כמו שעושים עם העודפים המחויבים  ולכן - - -
<יצחק כהן:>
למה?

<חנוך ברש:>
מערכות המחשוב לא תומכות בפעולה הזאת ובעצם אם אין לך ספק זוכה אתה לא יכול לבצע שמירה של הכסף ששוריין עבור המכרז כנגד אותו ספק כי הספק לא קיים פשוט. המערכות לא תומכות בזה.
<יצחק כהן:>
יש עודפים לא מחויבים, למה אי אפשר?
<חנוך ברש:>
זה כמו עודפים לא מחויבים.
<יצחק כהן:>
אבל למה לא לשים בעודפים לא מחויבים? למה בשיטה הזו?

<היו"ר ניסן סלומינסקי:>
כי זו הרשאה להתחייב, זה לא תופס פה.
<חנוך ברש:>
זו הרשאה להתחייב. אחרת אין דרך לשמור על הכסף.
<יצחק כהן:>
ודאי שיש.
<היו"ר ניסן סלומינסקי:>
רבותי, מי בעד פניה מס' 65?
הצבעה

בעד – 4
נגד – 2

הבקשה אושרה.
<היו"ר ניסן סלומינסקי:>
ההעברה הועברה.

<יצחק כהן:>
אני מתנצל אבל אני מבקש רביזיה. אני עוד אצטער אבל אני מבקש רביזיה. בלב כבד אני עושה את זה.
<היו"ר ניסן סלומינסקי:>
פניה מס' 66, 67.
<אסף וסרצוג:>
הפניה נועדה לתגבר את תקציב הוצאות חירום אזרחיות ב-80 מיליון שקל, ועוד הסטה של 20 מיליון שקל מהמשרד להגנת העורף לטובת הגברת קצב ייצור ערכות המגן, זה 60 מיליון שקל. 15 מיליון שקל עבור שיפור המענה הרפואי כנגד חומר לוחמה כימי ועוד כ-25 מיליוני שקלים לטובת תגבור הכוחות המגיבים הראשונים, זה בעיקר עבור ציוד כנגד חומר לוחמה כימי.
<יצחק כהן:>
המשרד להגנת העורף נמצא פה?
<אסף וסרצוג:>
אני לא חושב שיש להם נציג פה.
<יצחק כהן:>
אתה יכול לתת לנו נתונים מה קורה באמת, כמה חוסר יש, כמה יש?
<אסף וסרצוג:>
לגבי מה?
<היו"ר ניסן סלומינסקי:>
באיזה קצב הערכות - - -

<סתיו שפיר:>
חבר'ה, כבר היו לנו מספר ההעברות בעניין הערכות, אז איפה זה נכנס?
<היו"ר ניסן סלומינסקי:>
יש לך ידע בנושא?

<יצחק כהן:>
למה זה יספיק 60 מיליון? לכמה מסכות זה יספיק?

<אסף וסרצוג:>
מה היה בעניין הערכות עד כה?

<סתיו שפיר:>
בשבוע שעבר וגם בשבוע שלפני כן, אם אני לא טועה.
<אסף וסרצוג:>
לא, היה מיגון תשתיות לאומיות אולי. לא מכיר שהיה.

<סתיו שפיר:>
דובר שם בתוך הפירוט גם על ערכות מגן.

<היו"ר ניסן סלומינסקי:>
נשאלת השאלה: יש לך הערכה כמה ערכות אפשר יהיה לקנות בכסף הזה וכמה עוד חסר?
<אסף וסרצוג:>
עד סוף השנה אמורים לעמוד על קצב ייצור של כ-65% מתוך הכמות הנדרשת.

<יצחק כהן:>
בסכום הזה?

<אסף וסרצוג:>
בסכום הזה. סך הכול השנה לטובת הנושא, לא רק ערכות מגן אלא סך כל חומר הלוחמה כימי, סך הכול 350 מיליון. אני צריך לברר כמה מתוך זה בדיוק לטובת ערכות מגן, אבל כן, עד סוף השנה יהיו כ-65%.
<היו"ר ניסן סלומינסקי:>
אני מבקש שתעביר לוועדה רשימה מסודרת: אל"ף, כמה ערכות עדיין צריך לייצר, בי"ת, כמה אפשר יהיה לעשות בכסף הזה ומה צפוי לנו בהמשך.
<עפר שלח:>
האם השתנו הקריטריונים שלפיהם מחלקים לאוכלוסייה ערכות מגן? הרי זה שלא ייצרו ערכות מגן היה על פי החלטה, האם השתנתה ההחלטה הזאת?
<יצחק כהן:>
עד היום הושקעו מיליארדים בעניין הזה אבל לא ברור כמה פגי תוקף יש לכם וכו'.
<היו"ר ניסן סלומינסקי:>
ביקשתי שיגיש לנו רשימה של הדברים.
<יצחק כהן:>
אבל הוא מבקש 80 מיליון מתוך 350 מיליון, זה נראה לי מוזר.
<היו"ר ניסן סלומינסקי:>
רבותי, ביקשנו שהוא יעביר. אתה תעביר לוועדה מה שביקשנו, כן?
<אסף וסרצוג:>
אעביר כמובן.

<סתיו שפיר:>
שאלה נוספת, למה זה לא היה ידוע בעת הגשת התקציב?
<אסף וסרצוג:>
סך הכול בבסיס התקציב יש כ-200 מיליוני שקלים לטובת הנושא, מעבר לכך הדברים הם כנגד סיכומים בין משרד הביטחון, משרד האוצר ומעורבות של ראש הממשלה בדיונים שונים ולכן לא כל הסכומים האלה היו ידועים בתחילת התקציב.
<סתיו שפיר:>
כמה עבר בשנה שעברה לטובת העניין?
<אסף וסרצוג:>
אני צריך לברר, אני לא רוצה להגיד לך סכום בלי שאני יודע בעל פה.

<מיכל בירן:>
מה השתנה בדיונים שלא שמענו עליו בתקשורת מאז שעבר התקציב?
<היו"ר ניסן סלומינסקי:>
לא תקפו את איראן. עדיין איראן נשארה איום וצריכים לעשות את זה.
<מיכל בירן:>
אבל זה מפתיע, זה עכשיו וזה לא היה לפני חודשיים.

<היו"ר ניסן סלומינסקי:>
חשבו שאיראן תתמוטט.

<מיכל בירן:>
חשבו שהיא לא תהיה.
<סתיו שפיר:>
אני אשמח גם לראות את הנתונים לגבי כמה כסף הועבר, לא כסף שהיה בבסיס התקציב, אלא כמה כסף הועבר בשנה שעברה ובשנה לפני כן.
<היו"ר ניסן סלומינסקי:>
תן לנו דיווח כספי על כל הפרויקט הזה.
<יצחק כהן:>
אבל מה עם ה-35% הנותרים? אתה תגיע פה ל-65%.
<אסף וסרצוג:>
זה לא יהיה השנה, יש כרגע דיונים שמתמשכים בין המשרדים הרלוונטיים לגבי המשך הייצור.
<יצחק כהן:>
ואיך תחליטו מי יקבל ומי לא יקבל? בעלי זקנים לא יקבלו, אני מבין, אבל החילונים?
<אסף וסרצוג:>
זה לא תלוי רק בתקציבים, זה גם תלוי בהערכות מצב ובכמות הייצור הישראלית.
<יצחק כהן:>
אבל איך אתם מפלחים את ה-65%?
<אסף וסרצוג:>
איך הם מחולקים זאת השאלה שנשאלה ואני אעביר לוועדה.
<יצחק כהן:>
באיזה אזורים? אותם 35% אומללים שלא יקבלו, איפה הם יהיו?
<אסף וסרצוג:>
נשאלה השאלה בוועדה מהם הקריטריונים, אני מבטיח שאני אברר ואנחנו נעביר את התשובה הזו.
<יצחק כהן:>
הפניה הזו לא בשלה להעברה.
<היו"ר ניסן סלומינסקי:>
היא בשלה, כן, רק אנחנו רוצים ידע, שזה בסדר.
<יצחק כהן:>
היא לא בשלה, אתה משאיר פה 35% מהאוכלוסייה מופקרת.

<היו"ר ניסן סלומינסקי:>
זה תמיד הולך ככה הרי, אתה יודע שזה הולך רק בחלקים. אנחנו כבר עובדים על זה הרבה שנים ותמיד בחלקים ובחלקים ועד שעושים את החדשים כבר עבר התוקף של האחרונים וצריכים לזרוק אותם כבר, אבל כך מדינתנו עובדת.
<יצחק כהן:>
אז אולי כל זה מיותר?
<היו"ר ניסן סלומינסקי:>
יכול להיות שזה צריך לעלות כנושא בפני עצמו.
<יצחק כהן:>
מי מחליט למי יש דם כחול? מי יקבל ומי לא יקבל?
<היו"ר ניסן סלומינסקי:>
מי בעד לאשר את פניה מס' 66, 67? מי שבעד ירים את ידו.
<סתיו שפיר:>
אתה מאשר לפני שנקבל את המידע?
<היו"ר ניסן סלומינסקי:>
כן, זה תמיד ככה.
<סתיו שפיר:>
בגלל זה אנחנו לא מקבלים את המידע.

<מיכל בירן:>
אבל אין להם אף פעם שום אינסנטיב להעביר את המידע.
<היו"ר ניסן סלומינסקי:>
רבותי, אנחנו מבקשים, הרי אומרים שיהיו לנו עוד העברות כאלה.

<סתיו שפיר:>
אבל לא קיבלנו את המידע על הדברים וביקשנו את המידע לפני שבועיים.

<היו"ר ניסן סלומינסקי:>
זה ודאי שצריך. את רוצה לדעת כמה היה בשנה שעברה, אז למה זה צריך לעכב בינתיים את הייצור של הערכות?

<יצחק כהן:>
זה סכום קטן.
<סתיו שפיר:>
אפשר לדעת מה סדר הגודל של הפרויקט?

<היו"ר ניסן סלומינסקי:>
את לוקחת על עצמך אחריות לעכב ערכות בינתיים רק בגלל שאת לא יודעת כמה היה בשנה שעברה?
<סתיו שפיר:>
חס וחלילה, זו אמירה פופוליסטית, זו לא אמירה מדויקת.
<היו"ר ניסן סלומינסקי:>
מה שאת עושה, זה לא פופוליסטי?

<היו"ר ניסן סלומינסקי:>
טוב, אתה תעביר לנו את הרשימות. מי שבעד אישור פניה מס' 66, 67 ירים את ידו, מי שנגד ירים את ידו.

הצבעה

בעד – 5
נגד – 3

הבקשה אושרה.

<היו"ר ניסן סלומינסקי:>
ההעברה אושרה.
<יצחק כהן:>
לא, היא ברביזיה.

<היו"ר ניסן סלומינסקי:>
בסדר, הרביזיות ידונו מחר. בקשה מס' 69, 70?
<שלמה פשקוס:>
הפניה היא להעברת 7,128 מיליוני שקלים מסעיף 05 לסעיף 83. מדובר בהעברת עודפים, להזכיר לחברי הוועדה, עודפים מחויבים נכנסים לתוכנית שבה נוצרו העודפים לפני - - -
<היו"ר ניסן סלומינסקי:>
חריש עמוק?
<שלמה פשקוס:>
בדיוק, אותו סיפור של חריש עמוק שחזר על עצמו בהרבה פניות, זה עודפים שנכנסו בעצם לא למקום הנכון, בגלל תהליך של חריש עמוק הם צריכים לעבור לסעיף 83, מדובר על תקציב הפיתוח של מטה התקשוב הממשלתי.
<היו"ר ניסן סלומינסקי:>
מאחר וכבר עברנו וזה למעשה אושר אז מי שבעד לאשר את בקשה מס' 69, 70 ירים את ידו, מי שנגד ירים את ידו, מי נמנע?
הצבעה

בעד – 4
נגד – 3

הבקשה אושרה.

<היו"ר ניסן סלומינסקי:>
ההעברה אושרה. פניה מס' 71.

<אריאל יוצר:>
הפניה נועדה לתקצב שירותי ייעוץ למכרזי מקרקעין לדיור להשכרה. בסופו של דבר כשאנחנו מתכננים להכין את המכרזים האלו מדובר במכרזים מורכבים שהיום - - -
<קארין אלהרר:>
ומה זה שונה מאותם שירותי הייעוץ הקודמים שהעברנו?
<יצחק כהן:>
שהיו עד היום?

<אריאל יוצר:>
מעולם לא לקחנו שירותי ייעוץ כאלה כי לא התכוונו לשווק בצורה הזו. כאשר אנחנו מתכננים לשווק מכרז מקרקעין לדיור להשכרה ארוכת טווח - - -
<קארין אלהרר:>
אבל הצבענו כבר לפני שבוע לדעתי.
<יצחק כהן:>
לא, זה היה למנות את אורי שני.
<קארין אלהרר:>
שירותי ייעוץ למשרד השיכון.

<אריאל יוצר:>
זה משהו אחר.

<זבולון קלפה:>
זה הפרויקט הלאומי. 
<קארין אלהרר:>
זה לקבינט הדיור?

<זבולון קלפה:>
כן.

<יצחק כהן:>
זה למנות את אורי שני.
<אריאל יוצר:>
לא, לא צריך ייעוץ בשביל העניין הזה. 

<היו"ר ניסן סלומינסקי:>
זה לא קשור. מה המכרזים שאתם מוציאים?
<אריאל יוצר:>
אנחנו בונים מכרזים לדיור להשכרה ארוכת טווח. מבנה המכרז הוא שונה לגמרי מצורת השיווק שבוצעה עד היום.
<היו"ר ניסן סלומינסקי:>
זה הפרויקט של ה-150,000 דירות להשכרה?
<אריאל יוצר:>
זה השלב הראשון שלו.
<היו"ר ניסן סלומינסקי:>
אז זה נמצא במשרד השיכון?
<אריאל יוצר:>
לא, התקצוב הוא לא במשרד השיכון, הוא אצלנו. צורת השיווק, כמו שאמרתי, היא אחרת לגמרי ולכן אנחנו נדרשים לשירותי ייעוץ כדי לבנות את מבנה המכרז, המבנה המשפטי שלו, המבנה הפיננסי שלו, נושא התכנון הסטטוטורי שלו ולעניין הזה אנחנו נדרשים.
<היו"ר ניסן סלומינסקי:>
ואכן זה יגרום להורדת מחירי הדירות? על כמה זמן בניה מדובר?
<אריאל יוצר:>
אנחנו מדברים על מכרזים בשלב הראשון.
<היו"ר ניסן סלומינסקי:>
כמה?

<אריאל יוצר:>
בו אנחנו מדברים על כ-4,000 יחידות דיור בשלב זה.
<היו"ר ניסן סלומינסקי:>
כולן במרכז הארץ?

<אריאל יוצר:>
הם מפוזרים ברחבי הארץ. רובם במעגלים השניים והשלישיים למכרז הארץ.
<סתיו שפיר:>
מה זה מעגל שני למרכז הארץ?

<אריאל יוצר:>
הגדרתו המדויקת של המעגל השני היא מאזורי הביקוש עד מודיעין, ראש העין, יבנה, אשדוד, שם נגמר המעגל השני.
<יצחק כהן:>
מה השיטה החדשה?

<אריאל יוצר:>
השיטה החדשה מדברת למעשה על שיווק שבו יש שותפות בין הגופים היזמיים והמדינה. המדינה אמורה לספק איזושהי רשת ביטחון לסיכונים מסוימים שהיא מבינה שהיא צריכה לקחת על עצמה והיזם לוקח את הסיכונים היזמיים על עצמו. כדי לבנות את חלוקת הסיכונים הזו - - -
<היו"ר ניסן סלומינסקי:>
מחיר השכירות נקבע או שכל אחד יכול לקחת איזה מחיר שהוא רוצה?

<אריאל יוצר:>
לעניין השאלות האלה בדיוק אנחנו נדרשים, היועצים הם לא בשביל לענות את התשובות האלה כי הן תשובות של מדיניות ולזה לא צריך יועצים אבל הן כולן משפיעות על היתכנות הפרויקט.
<היו"ר ניסן סלומינסקי:>
אנחנו שואלים שאלה בסיסית לכל הפרויקט הזה של הדירות להשכרה.
<מיכל בירן:>
זה גם נשמע נורא סוציאל דמוקרטי, הרשת ביטחון, אבל זה בטח לא. 
<היו"ר ניסן סלומינסקי:>
הדירות להשכרה, המחיר יקבע על ידי הממשלה, על ידי הגוף הזה, או שכל קבלן ייקח איזה מחיר שהוא רוצה?
<אריאל יוצר:>
אני לא יודע לענות בשלב הזה על השאלה הזו בגלל שאנחנו עוד עובדים על הנושא ולכל החלטה, גם אם היא החלטת מדיניות, יש השפעות של כדאיות כלכלית ולכן אנחנו נבחן את הכול.
<יצחק כהן:>
בשביל לענות על השאלה הוא צריך 2 מיליון.

<סתיו שפיר:>
אז למה קוראים לפרויקט "פרויקט לאומי לדיור"? זה מייצר תחושה של מערכת הדיור בר השגה.
<אריאל יוצר:>
על השמות אני לא אחראי.
<סתיו שפיר:>
אולי צריך לתת להם גם יועץ שיווק תקשורתי.
<היו"ר ניסן סלומינסקי:>
הפרויקט מדבר על 150,000 יחידות דיור להשכרה, אני לא יודע אם יממשו את הכול אבל זה החזון, אז ודאי שזה פרויקט דיור לאומי, למה לא? 150,000 דירות להשכרה.
<סתיו שפיר:>
אתה אמרת דירות שניתן לשכור אותן, זאת אומרת דירות בנות השגה במילים אחרות.
<היו"ר ניסן סלומינסקי:>
אחרת היזם שבנה, אם המחיר יהיה גבוה ואף אחד לא ייקח אותן, הוא הפסיד את הכסף שלו. שאלתי אם קובעים מראש מחיר או לא אבל הוא לא יודע לתת תשובה כי זה עוד לא נקבע.
<יצחק כהן:>
יש פה רשת ביטחון, שמעתי על רשת ביטחון.
<סתיו שפיר:>
שאלה אחרת, אין להם יועצים "אין-האוס" שמטפלים בדברים האלה?
<אריאל יוצר:>
לא, הדרישות לתכנון של הדבר הזה הן מאוד ספציפיות ונקודתיות, זה לא משהו שהממשלה עושה בפס הייצור השוטף שלה ולכן אין לנו משהו "אין-האוס" ואנחנו נדרשים לשירותים מבחוץ, שזה דבר מקובל.
<סתיו שפיר:>
ולמה הדבר הזה לא היה בזמן הגשת התקציב?
<אריאל יוצר:>
בזמן הגשת התקציב עוד לא היינו מספיק מבושלים כדי להבין מה בדיוק אנחנו צריכים. 
<היו"ר ניסן סלומינסקי:>
עוד לא קם הגוף הזה אפילו.
<יצחק כהן:>
מהי רשת הביטחון שהמדינה תבטיח ליזמים?
<אריאל יוצר:>
זה בדיוק מה שאנחנו צריכים לבנות עם היועצים. אני יודע להגיד את העיקרון הכללי. העיקרון הכללי, כמו שאמרתי קודם, תיעשה חלוקת סיכונים בין מה הממשלה אמורה לקחת על עצמה ומה אמור לקחת על עצמו היזם. לרדת לרזולוציה כזו נדרשים אנשי מקצוע מאוד ספציפיים כדי לבנות את זה. אין שום בעיה לעשות דיון על דיור להשכרה ארוכת טווח וקונצרני, כאן אנחנו נדרשים למשהו מאוד צר.

<היו"ר ניסן סלומינסקי:>
דרך אגב, אחד הפרויקטים שהוועדה לקחה לעצמה זה גם לדון בכל הנושא של מחירי הדירות. אם שר האוצר יכבד אותנו שוב כמו בפעם הקודמת אז אני מניח ששר האוצר יציג את תפיסתו בנושא של הדירות להשכרה ואז תהיה לנו היכולת לשאול את כל השאלות, גם נשמע בטח משר השיכון את הגישה שלו ויכול להיות ששתי הגישות לא סותרות זו את זו.
<זבולון קלפה:>
אולי אפשר לשלב את זה בוועדת המשנה לענייני הפריפריה?
<אריאל יוצר:>
על מנת שנוכל לתת לכם תשובות אינטליגנטיות אנחנו צריכים עזרה וייעוץ בעניין.
<היו"ר ניסן סלומינסקי:>
טוב. מי שבעד לאשר את פניה מס' 71 ירים את ידו, מי שנגד ירים את ידו.
הצבעה

בעד – 6
נגד – 2

הבקשה אושרה.
<היו"ר ניסן סלומינסקי:>
הבקשה אושרה. יש כאן פניה מס' 21, 22 שהיתה בפעם ונשמטה, יש כאן מישהו שמייצג?
<יוסי עדס:>
הפניה נועדה לתקצוב 10 מיליון ש"ח לנושאי החירום במשרד הפנים, רכישת ציוד, הדרכת סגלים לפינוי מפונים, מעקב והדרכת רשויות.
<היו"ר ניסן סלומינסקי:>
"מפונים" הכוונה השוהים הבלתי חוקיים?
<יוסי עדס:>
לא, פינוי תושבים בשעת חירום, תושבי מדינת ישראל. כשמכריזים על פינוי תושבים הרשויות המקומיות קולטות אותם, הם נדרשים לספק להם מקום, נדרשים לספק להם ציוד, שקי שינה ודברים אחרים.

<יצחק כהן:>
למה, גאידמק פשט את הרגל?

<עפר שלח:>
האמת שכן.

<יוסי עדס:>
זה חלק מהלקחים.

<היו"ר ניסן סלומינסקי:>
מוכרים עכשיו את הנכסים שלו.

<יצחק כהן:>
אוהלים בניצנים.

<יוסי עדס:>
לצורך זה מתוקצבים ה-10 מיליון.
<היו"ר ניסן סלומינסקי:>
טוב, מי שבעד לאשר את פניה מס' 21, 22 ירים את ידו.

<סתיו שפיר:>
למה הדבר הזה לא ידוע?
<יצחק כהן:>
מה, לא ידעתם שיש מצבי חירום?

<יוסי עדס:>
מדובר בתקציב חד פעמי ולכן - - -
<סתיו שפיר:>
אין תקציב חירום רגיל שמופנה להתיישבות האזרחית ונועד לטפל במצבי חירום? זו פעם ראשונה?

<יוסי עדס:>
יש תקציבי חירום, יש תקציבי חירום שוטפים אבל חלק מההיערכות, וכמו שהזכירו פה הפקת הלקחים ממלחמת לבנון השנייה, זה לעשות מערך כולל ושלם יותר, חלק גדול מזה זו רכישת ציוד שרובה היא חד פעמית ולכן התקציב הזה לא היה מתוקצב בבסיס. כיוון שזה חד פעמי הוא מתוקצב חד פעמי השנה.
<סתיו שפיר:>
מלחמת לבנון היתה כבר לפני כמה וכמה שנים. מה מתוך זה כן נמצא בבסיס?
<יוסי עדס:>
מדובר ברכישת ציוד קבוע, לא רכישת ציוד שוטף. חלק ניכר מזה מיועד גם כן להדרכת סגלים, שהיא גם כן לא נעשית כל שנה מחדש אלא מדובר בתקציב חד פעמי.
<היו"ר ניסן סלומינסקי:>
רבותי, אני חוזר, מי שבעד לאשר את פניה 21, 22 ירים את ידו, מי שנגד ירים את ידו.
הצבעה

בעד – 4
נגד – 2
הבקשה אושרה.
<היו"ר ניסן סלומינסקי:>
הבקשה אושרה. פניה מס' 72, הבדואים.
<ג'נט רפאלי:>
אני אתייחס לשני דברים: הראשון זה תקני כוח האדם, יש לנו אישור עקרוני למספר תקנים סופי שאנחנו - - -
<היו"ר ניסן סלומינסקי:>
איזה משרד את?

<ג'נט רפאלי:>
אנחנו בינתיים במשרד הבינוי והשיכון, אנחנו בתהליך מעבר לרוה"מ. 
<זבולון קלפה:>
אבל איזה משרד את מייצגת, אוצר או הרשות להסדרת התיישבות הבדואים?
<ג'נט רפאלי:>
אני מרשות הבדואים. 

<זבולון קלפה:>
ותפקידך במשרד?
<ג'נט רפאלי:>
אני מנהלת את התקציבים והמכרזים ברשות. לגבי התקנים, אנחנו פשוט מקבלים בהתאם להתקדמות שלנו ולמוכנות שלנו וגם בהתאם לחוק. יש לנו אישור למספר תקנים ואנחנו כל פעם מבקשים בהדרגה מספר תקנים נוסף בהתאם למוכנות של הרשות וכרגע אנחנו צריכים 20 תקנים נוספים וזו הבקשה שלנו.

<היו"ר ניסן סלומינסקי:>
יש לכם הקצבה בגדול? כמה ההקצבה בגדול שיש לכם?
<ג'נט רפאלי:>
120 וקצת.
<זבולון קלפה:>
כמה מומשו בפועל עד עכשיו?
<ג'נט רפאלי:>
חצי.
<זבולון קלפה:>
שיושבים בעיקר במשרד בבאר שבע?
<ג'נט רפאלי:>
כולם יושבים בבאר שבע.

<יצחק כהן:>
מה אתם עושים? איזה פעולות?
<ג'נט רפאלי:>
המטרה שלנו היא הסדרת התיישבות הבדואים בנגב תוך כדי תכנון הנגב כולו, פיתוח ועד שיווק המגרש לאוכלוסייה עצמה.
<היו"ר ניסן סלומינסקי:>
כלומר, אתם מסתכלים רק בהיבט התכנון בראייה הבדואית או גם בראייה הכוללת של המדינה?
<ג'נט רפאלי:>
אנחנו מעורבים, בין אם אנחנו רוצים ובין אם אנחנו לא רוצים אנחנו מעורבים.

<יצחק כהן:>
הוא מתכוון להתנחלויות.

<היו"ר ניסן סלומינסקי:>
התנחלויות בנגב כן, מה הפירוש?
<יצחק כהן:>
מעבר לקו הירוק.
<היו"ר ניסן סלומינסקי:>
הנגב עדיין לא מעבר לקו הירוק.
<זבולון קלפה:>
איך זה עולה בקנה אחד עם החוק להסדרת הבדואים שעבר בקריאה ראשונה במושב הקודם? הרי בחוק שם נאמר במפורשות שכל הנושא של תכנון והצעת היישובים יהיה מותנה בהחלטות ממשלה מסודרות. אני לא זוכר שהיתה החלטת ממשלה ואני כן יודע להגיד שבפועל אתם כרגע עסוקים בתכנון, מעודדים בשטח עובדים, העסק כבר זז, למעלה מ-18 או 19 יישובים נוספים. 
<ג'נט רפאלי:>
לא, לא.

<זבולון קלפה:>
המידע שאני יודע הוא מאצלכם, לא ממקום אחר.
<היו"ר ניסן סלומינסקי:>
תנסי להסביר, הוא פשוט חי שם. הוא נראה ככה אבל הוא - - -
<זבולון קלפה:>
משלהם.

<ג'נט רפאלי:>
קודם כל, לגבי מספר היישובים זה משהו מוכר וידוע, יש את 7 היישובים הוותיקים ויש את 11 הנוספים. מעבר לזה אנחנו כרגע בתהליך של הסדרת התיישבות, של משא ומתן עם הבדואים, זה עיקר העשייה שלנו. המטרה שלנו היא הסדרת ההתיישבות שלהם, שלכל אדם תהיה כתובת.
<יצחק כהן:>
צריך לגליזציה ליישובים הלא חוקיים.
<זבולון קלפה:>
זה לא עולה בקנה אחד עם המציאות, אני כבר אומר לך. 7 העיירות הקיימות, הוותיקות, וה-11 של אבו בסמה, שהיה ז"ל ופוצל לאל קסום ונווה במדבר, זה דבר אחד. מעבר לזה כרגע אתם עסוקים בעוד תכנון של 18 או 19 בניגוד להחלטת ממשלה.
<ג'נט רפאלי:>
אנחנו לא.
<זבולון קלפה:>
אל תשללי אותי, אני יודע על מה אני מדבר, אני לא מוסר פה סתם מידע, זה מידע משלכם, מבפנים, מדויק. 
<יצחק כהן:>
הוא צודק, צריך להתנגד לפניה הזו, הוא צודק.

<זבולון קלפה:>
אני אומר לך שבעיני ההתנהלות הזאת היא בניגוד להחלטת הממשלה ואני לא חושב שאנחנו חותמת גומי ונאשר פה דברים בניגוד לדברים שכבר הצבענו עליהם.
<היו"ר ניסן סלומינסקי:>
מה אתם עושים?
<אורית סטרוק:>
אני רוצה גם לשאול אותה, את יכולה להגיד אם משהו מהתוכניות שלכם כבר הובא לאישור הממשלה ומתי?
<ג'נט רפאלי:>
בואי נתחיל בזה שאני מנהלת את התקציבים ולא את אגף הפיתוח ולא את אגף התכנון אז אני לא יודעת להגיד לך מבחינת שלבים איפה הם נמצאים.
<אורית סטרוק:>
אז בואי אני אגיד לך, לפי המידע שלנו אתם מתקדמים קדימה, שועטים עם התכנון בלי להיוועץ עם הממשלה. עד שלא תביאי לנו הוכחות שזה לא המצב אני לא חושבת שאנחנו צריכים לאשר לכם תקציבים.
<יצחק כהן:>
שמעת מה שהיא אומרת, ניסן? היא אמרה שהיא לא תאשר.
<אורית סטרוק:>
יש לך הוכחה שזה לא נכון?

<ג'נט רפאלי:>
אמרתי לך, אני לא מאגף התכנון ולא מאגף הפיתוח.
<אורית סטרוק:>
אז תביאי אנשים שכן יודעים.
<ג'נט רפאלי:>
ודרך אגב, מה שאני באה לעשות מתוקף תפקידי כמנהלת תחום התקציב אלה נושאים שקשורים לתקנים ולכסף, לא לתכנון ולפיתוח.
<אורית סטרוק:>
אז שיבואו ויסבירו מה הם עושים שם. אנשים מנהלים את הספינה לבד, כאילו אין הממשלה.
<היו"ר ניסן סלומינסקי:>
ג'נט, יש פה שאלות לפחות מאחד, השנייה גם, אבל לפחות אחד שהוא סופר סופר בקיא כי הוא חי שם גם, הוא גם זה שגרם להקמת ההפרדה של שניהם וכו'. מהידע שיש לו מתברר שהדברים שונים קצת. מאחר ואנחנו לא מצפים ממך שתדעי כי את עוסקת בתחום שלך ואת מייצגת אותו יפה מאוד, אבל מאחר ויש כאן שאלות נוספות, שבוע הבא אנחנו גם נקיים דיון והיינו מאוד רוצים שיבוא מישהו שכן יכול לתת תשובה בנושא הזה ואז נוכל להצביע. אני לא אעלה את זה, אני לא אפיל את זה ולא כלום, נמתין שבוע כי יש כאן שאלות לפחות מיידע שאני יכול לסמוך עליו אז היינו רוצים מאוד שנהיה שלמים עם זה. 
<ג'נט רפאלי:>
קודם כל אני אשמח אם נזמן לפה מישהו שנוגע בתחום של התכנון והפיתוח אבל אני חייבת רק לומר שהחברות המתכננות שכרגע פועלות אתנו הן ארבע והן פועלות בעיקר בתכנון הקיים וכל מה שקשור לריבוי טבעי, אבל אני אשמח אם יבוא גם איש המקצוע וייתן לכם תשובות.
<היו"ר ניסן סלומינסקי:>
את תוכלי לדאוג שיבוא?
<יצחק כהן:>
אני לא מבין, זה לגליזציה ליישובים הלא חוקיים?

<היו"ר ניסן סלומינסקי:>
מי זה ראש הרשות?
<ג'נט רפאלי:>
יהודה בכר זה המנכ"ל.
<היו"ר ניסן סלומינסקי:>
תוכלי לדאוג שבשבוע הבא הוא יהיה? כי אני מניח שבעקבות הדבר הזה יתחילו להגיע עוד בקשות וכדי שיהיה לנו יותר קל ופשוט אז פעם אחת נוכל לברר את זה ונשמח לאשר לכם את זה.
<ג'נט רפאלי:>
טוב. מעבר לתקנים יש לנו גם העברה של עודפים כי אנחנו עוברים בעצם ממשב"ש לרוה"מ.
<היו"ר ניסן סלומינסקי:>
זו הפניה הבאה אז תכף נראה אותה. לגבי זה כרגע תרשמו שאנחנו דוחים את זה לשבוע הבא כדי שיהיה לנו יותר פירוט. פניה 73, 74.
<ג'נט רפאלי:>
תוך כדי מעבר ממשרד אחד למשרד שני אז התקנה התקציבית שלנו משתנה בהתאם ואנחנו פשוט צריכים שהעודפים שלנו יעברו לתקנה החדשה.
<היו"ר ניסן סלומינסקי:>
אוקיי, אני מציע שאת זה כן נאשר. מי שבעד לאשר את בקשה 73, 74 ירים את ידו, מי שנגד ירים את ידו, מי נמנע?
הצבעה

בעד – 5
נגד – 1
הבקשה אושרה.
<היו"ר ניסן סלומינסקי:>
העברה אושרה. 

<ג'נט רפאלי:>
תודה.

<יצחק כהן:>
אבל אתם צריכים לתמוך בזה, אם כבר נותנים לגליזציה ליישובים לא חוקיים אולי יתנו גם לכם לגליזציה.
<זבולון קלפה:>
נגיע גם לזה, אין התנגדות.
<היו"ר ניסן סלומינסקי:>
אנחנו קצת בבלבול האם רבי יצחק הוא בקואליציה או באופוזיציה לצורך העניין.
<זבולון קלפה:>
כל ההתיישבות היהודית היא חוקית, יצחק, תלמד את זה.

<יצחק כהן:>
אני אומר שאתם צריכים לעודד את התופעות האלה. רוצים לתת לגליזציה ליישובים לא חוקיים, מה אכפת לכם? תעשו גזירה שווה.

<היו"ר ניסן סלומינסקי:>
פניה 75, 76.
<אסף וסרצוג:>
הפניה נועדה לתגבר את תקציב המשרד לביטחון פנים בסך של 20 מיליוני שקלים: 5 מיליון שקלים לטובת הרשות למלחמה בסמים ואלכוהול, 5 מיליוני שקלים לטובת "עיר ללא אלימות" ועוד 10 מיליוני שקלים לטובת חיבור רשות הכבאות למערכת קשר "ניצן", זו מערכת הקשר של המשטרה.
<יצחק כהן:>
10 מיליון לחיבור מערכת קשר? ניסיתם את "גולן טלקום"?
<אסף וסרצוג:>
זה הרבה הרבה יותר מזה, אני ארחיב. יש לי עוד שתי פניות, עוד סכום העברה על זה, אני אדבר בהרחבה על מערכת "ניצן", אם אתם רוצים עכשיו גם טוב. 
<היו"ר ניסן סלומינסקי:>
יש פניות ספציפיות למערכת "ניצן"?
<אסף וסרצוג:>
לא, יש לי עוד פניה אחת של המשרד לביטחון פנים ששם יש העברה נוספת.
<היו"ר ניסן סלומינסקי:>
אז בוא תסביר עכשיו ויהיה לנו יותר קל אחר כך.

<יצחק כהן:>
למה זה כל כך יקר?

<אסף וסרצוג:>
הוקמה ועדה בעקבות החלטת ממשלה ב-2011, אחרי אסון הכרמל, בעקבות החלטת הממשלה בין היתר היתה רפורמה במערך הכבאות שבעצם עבר למשרד לביטחון פנים, לאחריותו. במסגרת כך גם דובר והוחלט שיהיה צורך לחבר את מערך הכבאות למערכת קשר של המשטרה כדי שיהיה סנכרון בין הגופים וגם תהיה להם מערכת קשר משלהם. סך עלות המהלך הזה 106 מיליוני שקלים לטובת פריסת תשתיות נוספות, תגבור תשתיות קיימות ורכישה של מכשירי קצה. שנה שעברה יצא סך של 23 מיליוני שקלים לטובת הנושא, השנה יצאו עוד 83 מיליוני שקלים. בפניה הזאת אתם רואים 10 מיליון, בפניה נוספת שמיד תראו יש עוד 54 מיליון, ו-19 מיליון נוספים כנגד התקדמות יעברו בהמשך השנה.
<יצחק כהן:>
למה זה כל כך יקר?

<אסף וסרצוג:>
מכיוון שמדובר פה על סדר גודל של כ-800 מכשירי קצה שדורשים תוספת מאוד משמעותית של תשתיות, יותר אנטנות, חיזוק המערך הקיים וכו'.
<יצחק כהן:>
אבל התשתית קיימת, אתם אומרים שהתשתית קיימת.
<אסף וסרצוג:>
התשתית קיימת אבל אתה מתגבר אותה בצורה משמעותית.
<יצחק כהן:>
לפי הסכום הזה אתם בונים אותה מחדש.
<אסף וסרצוג:>
לא, העלות הכוללת של מערכת "ניצן" במקור היתה הרבה יותר גבוהה מזה.
<יצחק כהן:>
זה נראה לי יקר מאוד.

<סתיו שפיר:>
שאלה לגבי "עיר ללא אלימות", באיזה ערים זה פועל היום?
<אסף וסרצוג:>
יש היום כ-120 רשויות ש"עיר ללא אלימות" פועלת בהן, יש רשימה מאוד ארוכה. תרצי לכוון את השאלה למשהו מסוים?
<סתיו שפיר:>
מה נמצא בתוך בסיס התקציב בעניין הזה? 
<אסף וסרצוג:>
יש פה סך הכול 5 מיליון, אני לא רוצה לומר לך מספרים לא מדויקים, אם אני לא טועה יש כ-50 מיליון בבסיס התקציב אבל אני צריך להסתכל בצורה מדויקת.
<סתיו שפיר:>
יש 50 מיליון ואנחנו מעבירים השנה 5, וכמה שנה שעברה?
<אסף וסרצוג:>
זה איזשהו סיכום חד פעמי לטובת השנה בלבד לתגבור.
<סתיו שפיר:>
מדוע?

<אסף וסרצוג:>
הסיבה העיקרית היא שבבסיס התקציב השנה היו קיצוצים מאוד משמעותיים ועל מנת לאפשר להם תגבור פעילות שכבר רצה כמו: מערכי הסברה ופרסום קיימים, אגף קהילה ברשות שבעצם עובדים בעיקר בקרב עולי חבר העמים, אגף טיפול ושיקום, פעולות הסברה כפי שציינתי קודם, היה צורך לתת להם איזשהו תגבור כנגד הדבר הזה, חד פעמי. 
<סתיו שפיר:>
ידעתם מראש על הקיצוצים וגם אמרו לכם מראש שיעבירו לכם את זה אחר כך.
<אסף וסרצוג:>
לא. על הקיצוצים כן, הסיכום בין המשרדים קרה בהמשך.
<אלעזר שטרן:>
למי עובר הכסף?
<אסף וסרצוג:>
הרשות למלחמה בסמים. 

<אלעזר שטרן:>
לא, למי זה עובר?

<אסף וסרצוג:>
אז אני אומר, כ-3 מיליון עוברים לאגף קהילה ברשות. אגף קהילה ברשות זה בעצם אגף שאחראי על - - -
<אלעזר שטרן:>
אני אשאל אותך בצורה יותר קצרה, תגיד לי אולי אני טועה, חלק מהכספים האלה עוברים לעמותות שמתעסקות ב"עיר ללא אלימות"?
<אסף וסרצוג:>
על פניו, ממה שהועבר לי על ידי המשרד, לא. אני יודע שהרשות עובדת עם גופים, אני יכול לברר, על פניו נראה לי שלא.
<היו"ר ניסן סלומינסקי:>
הייתי חושב שכדאי פעם שנזמין את השר לביטחון פנים, הוא מאוד אוהב להיות אתנו וגם אנחנו מאוד מחבבים אותו, נזמין אותו באמת לדיון נוסף כי אז הוא היה אחרון השרים שהופיע פה וזה היה בזמן קצר, ובכלל לשמוע גם על "עיר ללא אלימות", האם זה באמת משפיע ועוזר.
<יצחק כהן:>
זו ועדת העבודה והרווחה, זה לא אנחנו.

<אלעזר שטרן:>
לאותו דיון אני כבר מבקש להכין עוד שאלה: מהן המשכורות של ראשי העמותות שאליהן הועבר הכסף הזה, אם הועבר פה כסף לעמותות.
<אסף וסרצוג:>
אני מאוד בספק אם אני הועבר כסף לעמותות אבל אני אברר. רשמתי את שתי השאלות ואני אעביר את זה הלאה.

<אורית סטרוק:>
את רשימת הערים אפשר לקבל בכל מקרה?

<אסף וסרצוג:>
כן, בוודאי.

<יצחק כהן:>
למה פיצלתם את הפניה למערכת קשר "ניצן"? ב-79, 80 זה שוב פעם מופיע.
<אסף וסרצוג:>
נכון, זה מה שאמרתי. סך כל התקצוב הוא כ-83 מיליון. 
<יצחק כהן:>
למה לא בפניה אחת?

<אסף וסרצוג:>
כי הפניה הזו פשוט הוכנה לפני ובגלל שהוועדה התעכבה עם אישור הפניה הזו זה פשוט נגרר ונגרר אז זה יצא ככה. זה היה כנגד תקצוב. ה-10 מיליון הראשונים היו חלק משלב ההתקדמות, ה-54 זה השלב הבא.
<היו"ר ניסן סלומינסקי:>
טוב. מי בעד לאשר את הבקשה?
<אלעזר שטרן:>
ניסן, יש לי שאלה שהיא תלך אתי גם הלאה, שאלתי שאלה את משרד האוצר בנוהל המקובל באשר לבדיקות האלה שהן באמת מבוצעות. זו לא החלטה שלי, יש אמירה שקבעה מה גודל עמותה ושכר שמותר לשלם בה ביחס להשוואה למנכ"ל משרד ממשלתי קטן והיא הגבילה את זה ל-48,000 שקל, לא משנה מה.
<יצחק כהן:>
זה המון.

<אלעזר שטרן:>
זה המון, אני גם חושב שזה המון לעמותה ללא כוונת רווח הרי ועדיין אני חושב שלפחות בזה צריך לעמוד. התשובה שאני קיבלתי ממשרד האוצר בכלל על הנושא של עמותות היא שהנושא בבדיקה.
<היו"ר ניסן סלומינסקי:>
אני חושב שכדאי להביא את רשם העמותות, הוא האיש שצריך לבדוק את זה, הוא האיש שצריך לאמת את זה. צריכים להזמין את רשם העמותות, מה הפירוש?
<אלעזר שטרן:>
אני אומר שוב, אנחנו עכשיו מעבירים עוד פעם וגם אין לי פה תשובה שזה לא עובר לעמותה כזאת.
<יצחק כהן:>
הוא צודק.
<אסף וסרצוג:>
לא. באופן גורף "עיר ללא אלימות" זה גוף בתוך המשרד לביטחון פנים שמבצע את הפעולות שלו, התקציב הולך אליו. האם מועבר בשוליים כסף לעמותות זה מה שאני אברר, אבל באופן כללי, שלא יהיה ספק, התקציב הוא לטובת "עיר ללא אלימות", הוא נמצא בו. 
<אלעזר שטרן:>
תשמע, היה פעם סיפור שפורסם בעיתונים שקשור להטרדה מינית, אני לא רוצה לחזור אליו, שקשור ל"עיר ללא אלימות".
<יצחק כהן:>
שאתה לא צריך לחזור עליו.

<היו"ר ניסן סלומינסקי:>
לשם לא עובר הכסף.
<יצחק כהן:>
באמת אין אלימות, הם הצליחו.
<היו"ר ניסן סלומינסקי:>
אבל שם זה היה בדרג הכי בכיר שרק אפשר.
<אלעזר שטרן:>
זה לא מעניין אותי כרגע, הנושא של ההטרדות המיניות זה לא הנושא. יש פה חוט שני שהולך לעבור פה בינינו לבין ההעברה - - - 
<עליזה לביא:>
הוא רוצה להעביר את הדיון לוועדה שלי פשוט.
<אלעזר שטרן:>
כל מה שנוגע לאישה היא רוצה להעביר ישר, בשביל זה השתדלתי לא לדבר על זה. אבל אני כן אומר עוד הפעם, התשובה של משרד האוצר בעניין הזה לא מוצאת חן בעיני, אני יכול להקריא אותה, אני אמשיך להתעקש עליה גם בנושאים הבאים ואני חושב שכדאי שהם יבואו מוכנים לכאן עם תשובה לשאלה הזאת כיוון שעל פניו אלה נתונים שנמצאים.
<יצחק כהן:>
אתה צודק. בינתיים נתנגד ואחר כך יתנו תשובות.
<אלעזר שטרן:>
איציק, אני לא צריך את העזרה שלך.
<יצחק כהן:>
אני צריך את העזרה שלך.
<היו"ר ניסן סלומינסקי:>
טוב, רשמת את זה, תעביר את זה. ואלעזר, אני מציע, אם באמת זה מטריד, ויכול להיות שזה מטריד, שווה להזמין את רשם העמותות.
<יצחק כהן:>
הוא לא קשור, רשם העמותות, מה אתה רוצה ממנו?
<היו"ר ניסן סלומינסקי:>
הוא האיש שאמון על הבדיקה והוא גם צריך לדעת את כל הדברים האלה אם אנחנו רוצים באמת לברר על הנושא של העמותות. 
<אלעזר שטרן:>
היה פה דיון, שאלתי את השאלה הזו בדיון עם הבחור שבא לפה על סעיף 46 מהאוצר, את יהודה. אני שאלתי את השאלה הזו. אני לא מבין כאילו עכשיו - - -
<היו"ר ניסן סלומינסקי:>
הוא לא אחראי, הוא לא רשם העמותות.

<אלעזר שטרן:>
לא אמרתי שהוא רשם העמותות.

<היו"ר ניסן סלומינסקי:>
הם לא בודקים את זה.
<אלעזר שטרן:>
הוא מחויב לבדוק את זה. אז אני אגיד לך שגם מתן סעיף 46 שם את אותה הגבלה, נכון? אני לא טועה?

<היו"ר ניסן סלומינסקי:>
אם יש לו אישור תקין.
<אלעזר שטרן:>
אבל זה הנוהל.

<היו"ר ניסן סלומינסקי:>
אבל זו בדיקה של רשם העמותות.

<אלעזר שטרן:>
כן, הנוהל הוא של החשב הכללי שהוא קשור גם לזה.
<טמיר כהן:>
נכון, אלה שני דברים מתחברים.
<אלעזר שטרן:>
אז מה המסקנה?
<היו"ר ניסן סלומינסקי:>
רשמנו שאתה תעביר את זה הלאה ויכול להיות שיום אחד "כשירחיב" אנחנו נקיים על זה דיון.

<אסף וסרצוג:>
התשובה היא שב-99% אין העברה לעמותות.
<אלעזר שטרן:>
אני לא מבין למה דבר כזה, מה זה "כשירחיב"? אם היו באים ואומרים לי: בדקנו, זה בסדר, למה עכשיו "כשירחיב"?
<היו"ר ניסן סלומינסקי:>
אין כאן עמותות שאתה מדבר עליהן, אתה נכנס לבקשה שמדברת על נניח 20 מיליון ואין כאן את הנושא של העמותות. אולי ב"עיר ללא אלימות", שהוא אומר לך שלהערכתו כל הכסף הולך לפרויקט אבל אולי בשוליים לעמותות והוא לא יודע מזה. לכן אני אומר, אתה נכנס פה לשאלה שהיא שאלה אמיתית כוללת ולהערכתי שאלה בכלל שלא קשורה דווקא לפה אז חבל להיתפס פה ובטח שלא לעצור את זה בכל הנושא של חיבור של הכבאות והדברים האחרים. יכול להיות ששווה ליצור ישירות על כל נושא העמותות וכל מה שקורה שם. דרך אגב, יכול להיות שזו אחת מהסיבות שהשר קצת מעכב חלק מ-46, אני מקווה שזה ולא סיבות אחרות, נגיד כך.
<אלעזר שטרן:>
אני אמשיך להטריד קצת.
<היו"ר ניסן סלומינסקי:>
מאה אחוז, אבל לא הטרדה מהסוג שדיברת קודם.

<אסף וסרצוג:>
לגבי עמותות באופן כללי אני לא יודע לתת לך תשובות, לגבי הנושא הזה אני אבדוק.

<אלעזר שטרן:>
יושב-ראש הוועדה שאל שאלה באשר לאפקטיביות של התהליך הזה, שאנחנו מקווים שאת זה המשרד בודק, אנחנו לא יודעים, נשמח לדעת את זה. אני שואל שאלה, ולפחות עכשיו, גם כיוון שנגמר הזמן, כשאתה אומר "תבדוק" מה זה אומר, עד הדיון הבא?
<אסף וסרצוג:>
לא, לגבי השאלה על עמותות באופן כללי אני לא מכיר.
<אלעזר שטרן:>
לא, בהקשר לעמותות בפרויקט הזה. זה ברור לי.

<אסף וסרצוג:>
אני אבדוק האם מועברים כספים.

<היו"ר ניסן סלומינסקי:>
ותעביר לנו תשובה בכתב.

<אסף וסרצוג:>
אני אעביר לכם תשובה מסודרת. על פניו אבל אני אומר שוב, ב-99.9% לא מועברים כספים. הכספים מבוצעים או על ידי "עיר ללא אלימות", על ידי העובדים שלה, או מועברים לרשויות הזמניות כנגד ההתחשבנות מולן אבל אני אברר סופית ואחזיר תשובה.
<יצחק כהן:>
אתה יכול להראות לנו איפה המקומות שהפרויקט הזה בוצע? 
<אסף וסרצוג:>
נשאלה פה השאלה מהי הרשימה. זה, דרך אגב, קיים באתר של המשרד לביטחון פנים אבל אני אעביר רשימה מסודרת.
<יצחק כהן:>
תראה לנו שהעיר הזו אין בה אלימות אחרי הפרויקט הזה.
<אסף וסרצוג:>
זה הרעיון.

<היו"ר ניסן סלומינסקי:>
מי בעד לאשר את פניה 75, 76 ירים את ידו, מי נגד? מי נמנע?
הצבעה

בעד – 5
נגד – 3

הבקשה אושרה.
<היו"ר ניסן סלומינסקי:>
הבקשה אושרה. 
<יצחק כהן:>
רביזיה, אני עושה רביזיה עד שתרצו את אלעזר. אני במקומך היה שוקל להיפגע, מרחו אותך. תשקול להיפגע.
<מיכל בירן:>
איציק, אתה מלך הרביזיות ללא עוררין.

<היו"ר ניסן סלומינסקי:>
רבותי, פניה 77, 78.
<אסף וסרצוג:>
הפניה נועדה לתגבר את תקציב מתאם פעולות הממשלה בשטחים בסך של 2.1 מיליון שקלים. התקציב הולך: 800,000 ש"ח לטובת תקצוב של חמישה תקנים של יועצים משפטיים.
<היו"ר ניסן סלומינסקי:>
מה?

<עליזה לביא:>
למה?

<היו"ר ניסן סלומינסקי:>
למה? אנחנו גם לא מבינים למה יש שם את היועץ המשפטי הכולל אז חמישה?
<אסף וסרצוג:>
במינהל האזרחי כבר היום יש מספר יועצים, מדובר ביועצים - - -

<יצחק כהן:>
מה התפקיד של היועצים האלה?

<אסף וסרצוג:>
יועצים משפטיים.
<היו"ר ניסן סלומינסקי:>
את התפקיד שלהם אני אומר לך אבל מספיק אחד כדי להגיד "לא, לא, לא". מספיק אחד. לא צריך חמישה.
<יצחק כהן:>
כנראה שלא מספיק.
<אסף וסרצוג:>
אם תרצו אני אסביר.

<קארין אלהרר:>
אנחנו רוצים.

<אלעזר שטרן:>
תשמע איך זה עובד, הראשון אומר שיש עומס עבודה בייעוץ המשפטי, צריך עוד יועצים משפטיים.
<היו"ר ניסן סלומינסקי:>
אסף, מי זה היועץ המשפטי של איו"ש? 

<אסף וסרצוג:>
אני לא זוכר מה שמו.
<אורית סטרוק:>
אני אזכיר לך, דורון בן ברק.
<יצחק כהן:>
רגע, בואו נשמע מה זה.
<היו"ר ניסן סלומינסקי:>
הוא מבקש חמישה יועצים משפטיים כשהוא לא יודע מי היועץ המשפטי בכלל.
<אסף וסרצוג:>
בואו תתנו לי שניה אחת, היועצים האלה כבר היום מתפקדים במינהל האזרחי.
<היו"ר ניסן סלומינסקי:>
מה? מתפקדים למרות שלא אושר?
<אסף וסרצוג:>
אלה יועצים שקיימים והתקצוב שלהם השנה – בין משרד הביטחון ובין משרד האוצר היתה איזושהי מחלוקת, סוכם התקצוב. 
<היו"ר ניסן סלומינסקי:>
רגע, תסביר לי מה זה השנה.
<אסף וסרצוג:>
הם מתוקצבים, הם קיימים.

<אורית סטרוק:>
לא הבנתי, תאמין לי, לא הבנתי.
<יצחק כהן:>
לא ייאמן, אני רואה, זה מחזה מדהים. יש פה גוף שצריך יועצים משפטיים ואתם מתנגדים, אני לא מבין מה זה.
<עליזה לביא:>
איציק, היום אתה ברוח קרב. 
<יצחק כהן:>
לא רוח קרב, אני לא מבין את זה, פתאום נדלקתם? מה אתם רוצים, שתהיה הפקרות? שימו יועצים משפטיים.
<היו"ר ניסן סלומינסקי:>
כן, כי ממה שאני שומע ממנו כל רגע זה משהו אחר, כל רגע עוד מגדיל את התמיהה. קודם כל, למה צריכים חמישה?

<עליזה לביא:>
למה לא מניין? למה חמישה?

<היו"ר ניסן סלומינסקי:>
ובי"ת, הם כבר עובדים. אנחנו עכשיו בסוף שנה, על מה אנחנו מדברים? איך הם עבדו כל השנה? מאיזה תקציב?
<אסף וסרצוג:>
אני אסביר, תנו לי דקה אחת ברציפות ואני אנסה להסביר, אם זה לא יספק אתכם אפשר תמיד לשאול עוד. מדובר ביועצים שכבר קיימים, היתה מחלוקת לגבי התקצוב ביניהם, סוכם שאנחנו נתקצב אותם באופן חד פעמי ב-2013 ולגבי ההמשך זה יידון בין המשרדים, כרגע אין סיכום.
<היו"ר ניסן סלומינסקי:>
לא הבנתי, אין להם תקציב והם עובדים עד עכשיו?
<אסף וסרצוג:>
זה לא שאין להם תקציב.

<היו"ר ניסן סלומינסקי:>
אלא? איפה התקציב?

<אסף וסרצוג:>
התקציב פה, זאת ההעברה. ב-2013 יש להם תקציב, זה התקציב. הסיבה שזה לא בבסיס וזה חד פעמי היא מכיוון שהתקצוב הוא רק עד סוף השנה. 
<אורית סטרוק:>
איזה משרדים? אמרת שזה יידון בין המשרדים, בין איזה משרדים?

<אסף וסרצוג:>
הם אנשי צבא, הם אנשי קבע. זה פה בין משרד האוצר ומתאם פעולות הממשלה בשטחים.

<אורית סטרוק:>
בין איזה שני משרדים זה צריך להידון?
<אסף וסרצוג:>
זה הסיכום בינינו לבינם, בין משרד האוצר למתאם פעולות הממשלה בשטחים.
<היו"ר ניסן סלומינסקי:>
כמה אתה מבקש?

<אסף וסרצוג:>
2.1 מיליון.

<היו"ר ניסן סלומינסקי:>
לחלק לחמישה יועצים כמה זה?
<אסף וסרצוג:>
לא, 800 זה ליועצים. יש עוד הוצאות בתוך ה-2.1 מיליון האלה. 800 מתוכם זה ליועצים.
<היו"ר ניסן סלומינסקי:>
ככל שאנחנו שואלים יותר שאלות מתבררים עוד דברים שאנחנו לא - - -
<אסף וסרצוג:>
מה לא מובן?

<סתיו שפיר:>
ניסן, אני רוצה לזכור ולנצור את המשפט האחרון שאמרת: ככל שאנחנו שואלים יותר שאלות מתבררים יותר דברים, אפשר לחזור על זה בתחילת כל ישיבה?
<היו"ר ניסן סלומינסקי:>
2.1 מיליון לחלק לחמישה יועצים זה 400,000.
<אסף וסרצוג:>
אמרתי שמתוך ה-2.1 מיליון 800,000 הם ליועצים משפטיים.

<אורית סטרוק:>
תחזור על החשבון שאמרת, אני לא הספקתי.
<היו"ר ניסן סלומינסקי:>
2.1 מיליון שמבקשים פה, לפני שהוא אמר שזה רק חלק, בהתחלה הוא אמר שזה נועד לזה, לחלק לחמישה יועצים זה 425,000 לכל יועץ. מכובד מאוד, כדאי ללכת לעבוד.
<אסף וסרצוג:>
לא אמרתי, אמרתי ש-800,000.

<קארין אלהרר:>
לא, הוא אמר 800 מה-2 מיליון ליועצים.
<אסף וסרצוג:>
אני אמרתי 800,000.

<יצחק כהן:>
הם לא שומעים את מה שאתה אומר, הם שומעים את עצמם. הם לא שומעים אותך, אתה נגעת בנקודה אידיאולוגית שמאוד מפריעה להם.
<היו"ר ניסן סלומינסקי:>
איזה אידיאולוגית? על מה אידיאולוגית?
<יצחק כהן:>
לא יודע, שים לב איך אתם משתוללים, מה קרה?

<אסף וסרצוג:>
כמו שאמרתי, 800,000 הולכים לטובת זה, מעבר לכך יש עוד הוצאות.
<היו"ר ניסן סלומינסקי:>
חבר'ה, בואו נאמר ככה, אני מבקש שתבקש מדורון בן ברק, אם מדובר לגביו – שוב, אני לא רוצה להפיל בקשה, זה יידחה לשבוע הבא – שיואיל כבודו לבוא לפה לתת לנו תשובות מסודרות וטובות.
<אסף וסרצוג:>
אני אעביר את זה למינהל. חשוב לי רק לציין שיש פה עוד הוצאות שהן לאו דווקא היועצים המשפטיים.
<יצחק כהן:>
אתה שם לב מה שקורה פה? לא ייאמן. תביא את זה להצבעה.
<היו"ר ניסן סלומינסקי:>
לא החליטו כאן שיש לי עוד יועץ.
<יצחק כהן:>
אתה מוריד את זה מסדר היום? שאני אבין. 

<היו"ר ניסן סלומינסקי:>
כן.

<יצחק כהן:>
אז אני רוצה רביזיה להחלטה שלך. מותר לי, נכון, היועצת המשפטית?
<היו"ר ניסן סלומינסקי:>
מותר לך לבקש, זה כן. פניה 79, 80.
<אסף וסרצוג:>
גם פה הפניה נועדה להעביר סך של 11,252 מיליוני ש"ח מהתקציב השוטף של המשרד לביטחון פנים לתקציב הפיתוח: כ-4 מיליון מתוכם לטובת הרחבת מתקן כליאה "קציעות", זה אסירים ביטחוניים, 250 מקומות כליאה נוספים; עוד כ-6 מיליון זה לטובת פיתוח מערכתHR  למשטרה. מדובר בסיכום דו שנתי, שנה שעברה ניתנו 6 מיליון, השנה ניתנים ה-6 הנוספים, פיתוח מערכת לניהול משאבי אנוש מתקדמת יותר במשטרה, היום יש מערכת מאוד ישנה; ועוד כ-1.2 מיליון לטובת הרחבת תוכנית שיטור עירוני, בעצם פריסה במקומות שאליהם מתרחבת התוכנית. כמו כן, יש מספר שינויים בתוך הסעיף שעיקרם זה תקצוב של חיבור מערך הכבאות למערכת קשר "ניצן" כפי שציינתי מקודם. היו 10 מיליון בפניה הקודמת, כאן יש 54 מיליוני שקלים נוספים. בעתיד אמורים להגיע לוועדה - - -
<היו"ר ניסן סלומינסקי:>
תן לי להבין, 54 מיליון בנוסף ל-10 מיליון שאישרנו מקודם?
<אסף וסרצוג:>
נכון, שזה 64, ובנוסף אמורים להגיע לוועדה, בשאיפה, בהתאם לקצב ההתקדמות, 19 מיליון.
<היו"ר ניסן סלומינסקי:>
עד 106 מיליון?
<אסף וסרצוג:>
לא, סך הכול שנה שעברה הועברו 23, השנה עוד 83, נשאר לתקצב אחרי הפניה הזו עוד כ-19 מיליון, שבשאיפה יעברו בהמשך השנה בהתאם להתקדמות. אם לא זה יהיה בשנה הבאה.
<היו"ר ניסן סלומינסקי:>
סך כל הפרויקט זה 106 מיליון.
<אסף וסרצוג:>
106 מיליון. שנה שעברה עברו 23, השנה עד עכשיו, יחד עם הפניה הזו, אתם מאשרים 64, עוד 19 זה בהתאם לקצב התקדמות, אנחנו מקווים שזה יהיה השנה.
<יצחק כהן:>
אני מצדיע לרותם, המנכ"ל של המשרד.
<אסף וסרצוג:>
עושה את עבודתו נאמנה.
<יצחק כהן:>
לא ייאמן.

<סתיו שפיר:>
כמה שנים התוכנית הזאת קיימת? זה רק 3 שנים או שאנחנו מדברים על יותר?
<אסף וסרצוג:>
השאיפה היא שזה אמור להסתיים השנה או תחילת שנה הבאה ואז כבר הרשות תהיה מחוברת. כבר היום יש מספר יחידות קצה, 100 ומשהו יחידות קצה שמחוברות.
<סתיו שפיר:>
מה אורך התוכנית מבחינת שנים של תקצוב?
<אסף וסרצוג:>
זה חד פעמי. אחרי שמסיימים לתקצב את ה-106 - - -

<סתיו שפיר:>
שנה שעברה היה גם חד פעמי.

<אסף וסרצוג:>
היה 23, השנה עוד 83. ברגע שאת מסיימת לתקצב את החיבור הזה בעצם מה שנותר זה רק תפעול שוטף וזו עלות הרבה הרבה יותר נמוכה וכבר מתוקצבת בבסיס התקציב.
<היו"ר ניסן סלומינסקי:>
מי שבעד לאשר את פניה מס' 79, 80 ירים את ידו. מי נגד?
הצבעה

בעד – 4
נגד – 3

הבקשה אושרה.
<היו"ר ניסן סלומינסקי:>
הבקשה אושרה.
<יצחק כהן:>
רביזיה.

<היו"ר ניסן סלומינסקי:>
בסדר. פניה 81, פיתוח הנגב והגליל בתחומי פיתוח ותיירות במגזר הערבי.
<רועי אסף:>
יש לנו מספר פרויקטים שהמטרה בעצם היא לתת תקצוב לפרויקטים שכבר קיימים בשביל להתגבר על חסמים, לכן, זה לשאלתך מראש, לא היה בחוק התקציב. יש פרויקט לסיעוד של אחיות בדואיות בדרום, אנחנו רוצים לתת 150,000 שקלים לטובת הפער של הסעות, האוכלוסייה מאוד ענייה ואיננה מסוגלת לעמוד בהוצאת ההוצאות, אנחנו מתקציב הרשות משלימים את הפער הזה לטובת הפרויקט. יש אזור תעשייה מרחבי בשפרעם בעלות מאוד גדולה למדינה, אנחנו נתקלים בכל מיני חסמים שהם בתיאום המרחבי בין הרשויות, בין הרשות בשפרעם לשאר הרשויות ולכן אנחנו רוצים לממן פרויקטור שיוקדש רק לזה בעלות של 250,000 שקל.
<יצחק כהן:>
להסעות?
<רועי אסף:>
לא, עברתי.

<יצחק כהן:>
כמה הסעות, 150?

<רועי אסף:>
כן. 
<יצחק כהן:>
מעניין.

<רועי אסף:>
אנחנו מקבלים אישור של כל דבר מהכנסת.

<היו"ר ניסן סלומינסקי:>
הפניה הזו, כמה כסף היא סך הכול?

<רועי אסף:>
1.65 מיליון. יש שילוב אקדמאיים בהיי-טק אז זה עוד פעם נקודה ספציפית בצפון, יש איזשהו כשל וכשל שוק. 
<עפר שלח:>
במגזר הערבי?

<רועי אסף:>
במגזר הערבי. כל מה שאני מדבר זה רק על המגזר הערבי.
<יצחק כהן:>
אני רוצה שאורית תשמע, במגזר הערבי.
<רועי אסף:>
סך הכול זאת הפניה, על כל הפרויקטים האלה.

<היו"ר ניסן סלומינסקי:>
טוב, מי שבעד לאשר את פניה מס' 81 ירים את ידו, מי שמתנגד ירים את ידו.
הצבעה

בעד – 5
נגד – אין

הבקשה אושרה.
<אורית סטרוק:>
רגע, סליחה, 81?

<היו"ר ניסן סלומינסקי:>
זה אושר כבר. את בעד?

<אורית סטרוק:>
לא, אני לא בעד. אני רוצה לשאול שאלה.

<היו"ר ניסן סלומינסקי:>
אבל כבר הצבענו.

<אורית סטרוק:>
איך הצבענו? אני לא הצבעתי.

<יצחק כהן:>
תעשי רביזיה, אורית.

<היו"ר ניסן סלומינסקי:>
את לא הצבעת אבל כולם הצביעו.

<רועי אסף:>
אפילו האופוזיציה תמכה. 
<אורית סטרוק:>
אני יכולה לשאול במקום זה ותעשה את ההצבעה עוד הפעם?
<היו"ר ניסן סלומינסקי:>
רק לשאול אותו. תשאלי אותו מעבר להצבעה, ההצעה אושרה.

<אורית סטרוק:>
לא, לא ההצבעה אושרה.

<היו"ר ניסן סלומינסקי:>
אני לא יכול להצביע עוד הפעם, זה כבר אושר.

<אורית סטרוק:>
אבל לא הצבעתי, ניסן.

<היו"ר ניסן סלומינסקי:>
מאיפה ידענו? עשינו הצבעה, הוא קרא לך אפילו, שאל אותך. אפילו יצחק נתן לך התרעה והערה וכו'.

<רועי אסף:>
יש אגב נושא נוסף, אני לא יודע אם העברת תקן בין המשרדים זה באותה פניה.

<אורית סטרוק:>
הבנתי שהייתם אמורים להעביר תקציבים לטובת שירותי מד"א באזורי יהודה ושומרון וזה נתקע.

<רועי אסף:>
לא, אין דבר כזה. אין דבר כזה.

<אורית סטרוק:>
אתה לא מכיר דבר כזה.

<רועי אסף:>
זה לא שאני לא מכיר, אין.

<היו"ר ניסן סלומינסקי:>
אוקיי, פניה מספר 83, 84. 
<נעה היימן:>
הפניה נועדה להעברת 7.99 מיליון ש"ח ממשרד הכלכלה למשרד החינוך לצורך תקצוב תוכנית ייעודית לחינוך טכנולוגי במגזר הערבי. התוכנית היא תוכנית לימודים של ליווי שוטף והכוון תעסוקתי תוך כדי הלימודים. היא כוללת תקצוב כיתות מצוינות מדעי טכנולוגי, פתיחת מגמות חדשות ושדרוג מגמות קיימות.
<יצחק כהן:>
הם לא חרדים, אפשר.

<היו"ר ניסן סלומינסקי:>
יש לי שאלה, זה דבר חשוב מאוד כי היום חינוך טכנולוגי מאוד חשוב, הוא יכול באמת לתת פתרון כי איבדנו אותו כבר, השאלה היא אם עושים את אותו דבר גם במגזר היהודי. בערבי עכשיו היא מאשרת, השאלה אם גם עושים את זה במגזר היהודי, מדרבנים וממריצים ותומכים בחינוך הטכנולוגי.
<נעה היימן:>
יש היום ועדה שמוביל אותה שר החינוך לבחינת החינוך הטכנולוגי.
<היו"ר ניסן סלומינסקי:>
את זה אני יודע, השאלה היא מה יוצא מזה.

<נעה היימן:>
אז הנושא נמצא בבחינה בהיבט המדיניות שלה.
<ראובן ריבלין:>
אלה אזרחי ישראל. מה אתה חושב, שלא נותנים ליהודים חינוך טכנולוגי?
<היו"ר ניסן סלומינסקי:>
השאלה אם תומכים.

<ראובן ריבלין:>
השאלה היא שאלה לא נכונה. הרב יצחק אומר: אם זה לא חרדים אפשר לתת. הוא לא מדבר אמת. לא צריך לשאול האם אנחנו נותנים לערבים ולא נותנים ליהודים.
<היו"ר ניסן סלומינסקי:>
לא, לא שאלתי את זה, זו לא השאלה.

<ראובן ריבלין:>
אנחנו מדינה יהודית ודמוקרטית, זאת אומרת, אנחנו יכולים להיות ולדרוש את אדמתנו ואת מולדתנו רק אם נדאג לזה שהיא תהיה דמוקרטית. זו שאלה לא טובה.
<יצחק כהן:>
רובי, גם לחרדים? 

<ראובן ריבלין:>
בלי כל ספק. 

<יצחק כהן:>
אז תגיד להם. לא להם, תגיד ליאיר לפיד, החרדים אצלו לא במסגרת.
<היו"ר ניסן סלומינסקי:>
נעה, אני שואל שוב, אני לא יודע איך רובי הגיע לזה. אני בתוך העניין אז לכן אני שואל, הנושא הטכנולוגי הוא נושא מרכזי, איבדנו אותו כבר הרבה שנים ועכשיו יש מגמה לחזור אליו. אגב זה שאנחנו עושים העברה אז אני כבר מנצל את ההזדמנות להשתמש בידע שלה ואני שואל האם יש גם טיפול בשאר הדברים כי אני יודע שיש ועדה, וברגע שמקימים ועדה אז אני תמיד בחרדה. ועדה וחרדה זה אפילו מצטלצל טוב. היא יכולה לשבת ולדון, השאלה אם הוועדה הזאת מתקדמת.
<נעה היימן:>
הנושא של חינוך טכנולוגי יש בו עניין עקרוני של החלטת מדיניות האם לחזור לחינוך הטכנולוגי, איך אנחנו לומדים משגיאות העבר. הוועדה צריכה להתכנס ולבחון את הנושא בכובד ראש כדי להחליט האם הולכים ותומכים במהלך הזה כי הוא לא מהלך ברור מאליו ויש הרבה ביקורת נגד החזרה אליו אז אני לא יודעת להתחייב שהוועדה תוציא מסקנות כאלה או אחרת, היא בדיוק יושבת וחושבת על הדברים האלה.
<היו"ר ניסן סלומינסקי:>
זה נמצא בכלכלה או באוצר?

<נעה היימן:>
יש שני סוגים של חינוך טכנולוגי: יש את בתי הספר הטכנולוגיים שמי שתומך בהם ומפעיל אותם הוא משרד הכלכלה, ויש בתי ספר שמשרד החינוך מפעיל בעיקר על ידי מגמות כמו הנדסת תוכנה, הנדסת אלקטרוניקה, מחשבים וביוטכנולוגיה. 
<היו"ר ניסן סלומינסקי:>
ופה את מדברת בחלק של החינוך.

<נעה היימן:>
זה כסף שעובר ממשרד הכלכלה למשרד החינוך לטובת תקצוב חינוך טכנולוגי בבתי הספר של משרד החינוך.
<עליזה לביא:>
אני רק רוצה להרחיב כי זה נושא שאני מטפלת בו. מה שקורה בחינוך הערבי – ואני רוצה לחזק את השאלה שלך, אנחנו צריכים להעצים את זה במגזר היהודי וללמוד – למעשה יש הכוונה בבית הספר התיכון לבנות, כי אין עדיין מספיק מודלים לחיקוי לנושאים הללו ולתחומים, ובתוך מערכת החינוך בית הספר מהווה את האבחנה ואת ההכוונה. בבתי הספר הערביים אנחנו רואים תוצאות בשטח, ביהודי זה לא קיים וכדאי מאוד שנאמץ את זה, בטח בקרב בנות.

<ראובן ריבלין:>
טוב שנאמץ את זה לכל אזרחי ישראל. אין שאלה שמדינתנו היא מדינת העם היהודי אבל היא דמוקרטית, חבל על הזמן.
<היו"ר ניסן סלומינסקי:>
ודאי, ודאי. מי שבעד לאשר את פניה מס' 83, 84 ירים את ידו, מי שנגד ירים את ידו.
הצבעה

בעד – 5
נגד – 1

הבקשה אושרה.
<היו"ר ניסן סלומינסקי:>
אושר. רביזיה. תסמנו שש"ס נגד הערבים.
<יצחק כהן:>
ש"ס בעד החרדים.

<היו"ר ניסן סלומינסקי:>
יש לנו עוד שתי פניות אני חושב. פניה מס' 89.

<אילן בכר:>
מדובר על פיתוח טכנולוגיות המקטינות את השימוש בנפט בתחבורה, פרויקטי חלוץ. זה מתוקף החלטת הממשלה משנים קודמות. 
<קארין אלהרר:>
למה עד עכשיו החלטת הממשלה הזאת לא יושמה? זו החלטת ממשלה ממתי?
<אילן בכר:>
2011.

<קארין אלהרר:>
למה עד עכשיו היא לא יושמה?

<אילן בכר:>
היא מיושמת.

<קארין אלהרר:>
היא מיושמת?

<אילן בכר:>
כן, היא מיושמת. היא מיושמת, עושים שם דברים מופלאים, מערכת הפקת דלק כתוצאה מפירוק CO2, דברים מדהימים.

<סתיו שפיר:>
מי אלה החברות שמקבלות את המענק?

<אילן בכר:>
יוצאים בקול קורא, כל מיני חברות היי-טק, חברות שמתעסקות בנושא הזה.
<סתיו שפיר:>
בכמה חברות מדובר?
<אילן בכר:>
תלוי בתקציב, מגישים כ-30-40, אנחנו נותנים ל-4-5 חברות.

<סתיו שפיר:>
אתה יכול להגיד איזה?
<היו"ר ניסן סלומינסקי:>
מה זה נושא של העסקת סטודנטים? 

<אילן בכר:>
בנוגע להעסקת סטודנטים, נוצר לנו איזשהו גירעון מסוים מהתכנון התקציבי, היינו צריכים להסיט 50,000 שקל להעסקת סטודנטים.

<היו"ר ניסן סלומינסקי:>
מי זה אנחנו?

<אילן בכר:>
משרד האנרגיה והמים
<בועז טופורובסקי:>
העסקת סטודנטים איפה?

<אילן בכר:>
במשרד האנרגיה והמים.
<סתיו שפיר:>
זה ירד מהוצאות רכב, זה לא מהעסקת סטודנטים.

<היו"ר ניסן סלומינסקי:>
מהוצאות רכב לטובת העסקה.
<אילן בכר:>
נכון, הסטנו 50,000 שקל מהוצאות רכב להעסקת סטודנטים.
<סתיו שפיר:>
על מה אנחנו מדברים פה? מה זה הייעוץ לסקרים?
<אילן בכר:>
בסך של?

<יצחק כהן:>
1.3 מיליון, סעיף 3.
<אילן בכר:>
מדובר פה על העברה של תקציב להרשאה להתחייב לטובת המדען אצלנו, בדיוק לנושאים של פרויקטי חלוץ עם מו"פ תשתיתי.
<סתיו שפיר:>
זה לא היה ידוע במועד הגשת התקציב?
<אילן בכר:>
זה במסגרת התקציב שקיבלנו בתחילת השנה.
<יצחק כהן:>
שכנע אותי.

<היו"ר ניסן סלומינסקי:>
רבותי, מי שבעד לאשר פניה מס' 89 ירים את ידו, מי נגד?
הצבעה
בעד – פה אחד

הבקשה אושרה.
<היו"ר ניסן סלומינסקי:>
אושר. 
<מיכל בירן:>
שימו לב, איציק הצביע בעד.

<ראובן ריבלין:>
אז אני מציע גם שלגבי הנושא של המגזר הערבי תסיר את התנגדותך כדי לא להראות שזה כאילו רק נגדם.

<יצחק כהן:>
אני לא מתנגד, אני בעד החרדים.

<ראובן ריבלין:>
את הרביזיה.

<היו"ר ניסן סלומינסקי:>
פניה מס' 92 של החינוך.

<נעה היימן:>
הפניה נועדה להעביר את הסכומים שמיד אני אפרט בין משרדי החינוך והביטחון. אנחנו מעבירים כאן 2 מיליון ש"ח ממשרד הביטחון למשרד החינוך עבור השלמת בגרויות לחיילים. זה פרויקט משותף של הצבא ושל משרד החינוך.
<היו"ר ניסן סלומינסקי:>
הלאה.

<נעה היימן:>
עוד 2 מיליון שעוברים ממשרד החינוך למשרד הביטחון עבור חומרי לימוד לשעת חירום.
<יצחק כהן:>
מה זה? חוברות של פופאי?
<נעה היימן:>
מדי שנה עוברים מורי ישראל הכשרות על ידי פיקוד העורף וגם חלק מהתלמידים זוכים בהכשרות על שעת חירום, מה עושים בה וכו'. כחלק ממערכי השיעור האלה פיקוד העורף - - -
<סתיו שפיר:>
אבל זה קורה כל שנה.
<נעה היימן:>
זו תוכנית יחסית חדשה.
<סתיו שפיר:>
ממתי?

<נעה היימן:>
מלפני שנה.
<סתיו שפיר:>
ולמה היא לא נמצאת בבסיס התקציב? היא נמצאת בבסיס התקציב? חלקים אחרים ממנה? זו תוספת?
<נעה היימן:>
חלקים אחרים שלה וזו תוספת.
<סתיו שפיר:>
באיזה סדר גודל?
<נעה היימן:>
התוספת היא של 2 מיליון.

<סתיו שפיר:>
לא, החלקים שכבר נמצאים.

<נעה היימן:>
אני לא יודעת לספר על החלק שנמצא במשרד הביטחון, החלק של משרד החינוך בדבר הוא כמה עשרות מיליונים.
<סתיו שפיר:>
ולמה צריך השנה תוספת?

<נעה היימן:>
בשביל להדפיס את החוברות.
<סתיו שפיר:>
שזה לא כלול בבסיס התקציב עצמו, הדפסה של חוברות?
<נעה היימן:>
זה, לא נכלל השנה. 
<היו"ר ניסן סלומינסקי:>
סעיף 2 זה חצי מיליון.
<נעה היימן:>
זה חצי מיליון השלמה עבור מכינות קדם צבאיות. 
<יצחק כהן:>
כל המכינות, כל החצי מיליון? זה נראה לי משהו מצחיק. זו מכינה אחת או כולן?
<נעה היימן:>
זו השלמה. סך התקציב של המכינות הקדם צבאיות, ההשתתפות של משרד הביטחון במשרד החינוך היא 28 מיליון ש"ח. 
<היו"ר ניסן סלומינסקי:>
זה על פי חוק, שם יש להם חוק נפרד.
<נעה היימן:>
התוכנית היתה אמורה לעמוד על 28.5, נעשתה בתקציב טעות, 28, אנחנו משנים את הסכום.

<יצחק כהן:>
אפשר לקבל את הרשימה של המכינות הקדם צבאיות?
<נעה היימן:>
אני יכולה להעביר לך.
<היו"ר ניסן סלומינסקי:>
תעבירי לוועדה בבקשה.
<סתיו שפיר:>
תוכנית הלימוד למצבי חירום לא נמצאת תחת משרד החינוך?
<נעה היימן:>
היא באחריות משותפת של משרד החינוך ומשרד הביטחון, לכל משרד יש חלק. ההכשרות אמורות להיעשות על ידי פיקוד העורף, משרד החינוך אחראי אחרי זה להעביר חלק ממערכי השיעור, המשרד לביטחון אחראי על הדפסת החומרים. יש היום שיתוף פעולה בין שני המשרדים. 
<יצחק כהן:>
זה כפל תקציבים.

<היו"ר ניסן סלומינסקי:>
המכינות לא, זה חוק נפרד, הם לא קשורים לתקנה בכלל, מה קרה לך? מכינות זה חוק פרד, הן לא בתקנה של לומדי התורה.

<יצחק כהן:>
גם וגם וגם וגם, "וגם חרבונא זכור לטוב".

<ראובן ריבלין:>
זה לא כפל תקציבי, זו תוספת תקציבית.

<אורית סטרוק:>
אני רוצה לשאול אותה, מה קורה עם 13 מיליון ש"ח שהיו צריכים לעבור ממשרד הביטחון למשרד החינוך לצורך החזקת תלמידי ישיבות הסדר שנמצאים בשל"ת?
<נעה היימן:>
לא הגיע אלי, אני לא מכירה את זה.
<היו"ר ניסן סלומינסקי:>
אין לזה קשר.

<אורית סטרוק:>
יש לזה קשר, זה משרד הביטחון ומשרד החינוך, ודאי שיש לזה קשר.
<היו"ר ניסן סלומינסקי:>
זה לא זה. נשארה שם יתרה להערכתי של 7 מיליון, קיבלו 15 ויש עוד 7, זה יחד 22 מיליון ואנחנו עכשיו עובדים כדי שתהיה העברה של ה-7 מיליון הנוספים.
<אורית סטרוק:>
13 מיליון צריך לעבור, לא 7.

<יצחק כהן:>
סליחה, מה זה ה-22 מיליון האלה?

<היו"ר ניסן סלומינסקי:>
זה לא קשור להעברה, מה זה שייך?

<יצחק כהן:>
מה, זה סוד? סוד מדינה? אורית, מה זה ה-22 מיליון האלה?
<אורית סטרוק:>
לא אמרתי 22, אמרתי 13.
<היו"ר ניסן סלומינסקי:>
7 אני אמרתי, אבל בואו נפריד. מי בעד?

<יצחק כהן:>
מה, זה סודי?

<היו"ר ניסן סלומינסקי:>
לא, מה זה קשור? מי שבעד פניה מס' 92 ירים את ידו. מי נגד? מי נמנע?
הצבעה

בעד – 6
נגד – 2

הבקשה אושרה.
<היו"ר ניסן סלומינסקי:>
ההעברה אושרה.

<אורית סטרוק:>
אני מגישה רביזיה.
<יצחק כהן:>
עד שאני אדע מה זה ה-22 מיליון האלה אני עושה רביזיה. 13 ועוד 7 זה 20.

<אורית סטרוק:>
אני מגישה על זה רביזיה.

<היו"ר ניסן סלומינסקי:>
על זה?

<יצחק כהן:>
אני מבקש רביזיה.

<היו"ר ניסן סלומינסקי:>
בסדר, מחר ידונו כל הרביזיות.

<יצחק כהן:>
אני רוצה לקבל תשובה על מה דיברתם, מה זה הדבר הזה. 

<היו"ר ניסן סלומינסקי:>
מה זה קשור? אני אסביר לך בנפרד אם אתה רוצה.

<יצחק כהן:>
תסביר לוועדה, זה לפרוטוקול, תסביר לוועדה מה זה הסעיף שאורית דיברה עליו.

<היו"ר ניסן סלומינסקי:>
מה זה קשור להעברות האלה עכשיו?

<יצחק כהן:>
אתה לא רוצה להגיד אל תגיד, אני אשיג את זה, אל תדאג.

<היו"ר ניסן סלומינסקי:>
אמרתי שאני אגיד לך בנפרד, מה זה שייך?

<יצחק כהן:>
לא, תגיד לפרוטוקול, למה בנפרד?

<היו"ר ניסן סלומינסקי:>
טוב, רבותי, מחר בשעות 09:00-10:00 יהיו המשך ההעברות הכספיות שלא הספקנו היום וכמובן הרביזיות גם. אני מתנצל בפני אלה שהגיעו ולא עסקנו בכך, אמרנו שב-14:00 נסיים ואנחנו מוכרחים לסיים. הישיבה נעולה.
<הישיבה ננעלה בשעה 14:00.>
